*Tämä artikkeli käsittelee taiteilijaa. Aineen ominaisuudesta katso elastisuus.*

**Kimmo Ilpo Juhani Laiho** (s. 18. huhtikuuta 1981 Helsinki), taiteilijanimeltään **Elastinen**, on suomalainen hip hop -artisti ja musiikkituottaja, joka toimi myös oman Rähinä Records -levy-yhtiönsä hallituksen puheenjohtajana. Elastinen osallistui *Vain elämää* -sarjan kolmannelle ja kymmenennelle kaudelle, ja hän on ollut ääninäyttelijänä useassa animaatioelokuvassa. Elastinen on kirjoittanut lastenkirjan *Bex ja luovuuden lähde*.

Ura
---

Kiinnostus musiikkiin alkoi näkyä aikaisin Elastisen varhaisnuoruudessa: jo seitsemänvuotiaana hän kävi ahkerasti kitaratunneilla. Lisäksi hän aloitti aktiivisen tanssimisen 11-vuotiaana ja oli osa maineikasta Illmatic Cru -breakdance-ryhmää, joka vaihtoi myöhemmin nimensä Savage Feetiksi. Vuonna 1997 perustettuun ryhmään kuuluivat Elastisen lisäksi b-boyt Hypnotic, Uniikki, D'Maestre, Lil'P ja Twister. Kutsumanimensä "Elastinen" hän sai ajan mittaan breakdance-piireistä.

Laiho syntyi Kalliossa, mutta nuoruutensa hän vietti Malminkartano-Kannelmäki-Hakuninmaa-akselilla. Elastinen kirjoitti ensimmäiset rap-lyriikkansa viidentoista vuoden iässä, isoveljeltään saamansa hip hop -kasetin innoittamana. Hän liittyi ystäviensä kera rasisminvastaisen *Colorblind*-musikaalin riveihin ja kesällä 1997 perusti myös musikaalissa mukana olleen Iso H:n kanssa Fintelligensin, suomenkielisen hip hopin pioneeribändin. Heidän ensimmäinen julkaisunsa oli vuonna 1998 omakustanteena julkaistu *Vapaa Tyyli / Finvasion* -vinyyli, jota painettiin sata kappaletta. Levyä myytiin muun muassa pienessä The Funkiest -levykaupassa ja kädestä käteen erilaisissa hip hop -tapahtumissa. Levy herätti Sony Musicin kiinnostuksen, ja Fintelligens sai levytyssopimuksen Elastisen ollessa vasta 18-vuotias.

Pitkäaikainen musiikki- ja tanssiharrastus vei Elastisen opiskelemaan Sibelius-lukioon, josta hän kirjoitti ylioppilaaksi vuonna 2000. Samana vuonna Fintelligensin debyyttialbumi *Renesanssi* ilmestyi ja ylitti kultalevyyn oikeuttavan rajan. Elastinen tuotti noin kolmasosan albumin musiikista. Syksyllä 2001 ilmestyi Fintelligensin seuraava albumi, myös kultaa myynyt *Tän tahtiin*, jonka tuotannosta jo kaksi kolmasosaa oli Elastisen käsialaa.

Kun Elastinen suoritti asepalvelustaan Santahaminassa vuoden 2002 keväällä, hän käytti pääasiassa kaikki viikonloppuvapaansa ahkeraan keikkailuun Fintelligensin kanssa. Marraskuussa 2002 julkaistiin Fintelligensin kolmas pitkäsoitto, kultarajan helposti ylittänyt *Kokemusten summa*, jonka musiikin tuottamisesta Elastinen vastasi kokonaisuudessaan.

Elastinen ja Timo Pieni Huijaus Kajaanin Bepopissa, 2007.
Vuonna 2003 Elastinen tuotti yhdessä Fried Musicin Jukka Immosen kanssa Popstarsista tutun Jonnan debyyttialbumin *Kaksnolla*, sekä suuren menestyksen saavuttaneen jääkiekon MM-kisojen 2003 virallisen tunnuslaulun, "Kaikki peliin". Saman vuoden lopussa Fintelligens julkaisi kokoelman *Nää vuodet 1997–2003*, joka päätti Fintelligensin levytyssopimuksen Sony Musicin kanssa. Kokoelman mukana tuli myös DVD, joka sisälsi muun muassa kaikki yhtyeen musiikkivideot ja videomateriaalia keikoilta vuosien varrelta. Kokoelma myi kultaa.

Keväällä 2004 Elastinen julkaisi ensimmäisen sooloalbuminsa *Elaksis Kivi*. Levyltä julkaistiin singlet "Syljen" ja "Bäkkiin Stadiin". "Syljen" menestyi myös ulkomailla ja nousi nopeasti Pohjoismaiden singlelistan kärkeen. Kappaleesta kuvattiin myös musiikkivideo, jonka ohjasi Jani Tolin. *Elaksis Kivi* julkaistiin CD:n lisäksi myös vinyylinä.

Vuonna 2006 Elastinen teki *E.T.T.E.*-mixtapen Timo Pieni Huijauksen kanssa. Mixtape sisälsi 13 uutta kappaletta, ja sen tuotannosta vastasivat Elastisen lisäksi Snellmen, Jonny Bro, Marks ja Boy Mike. Elastinen julkaisi myös toisen sooloalbuminsa *Anna soida* 15. marraskuuta. Levyn nimikappale "Anna soida" soi runsaasti radiokanavilla, ja siitä kuvattiin myös musiikkivideo. Myös kappaleesta "Päivä kerrallaan" tehtiin musiikkivideo. Molemmat videot ohjasi Trill Median Lauri Aalto.

Elastisen kolmas sooloalbumi *E.L.A.* ilmestyi 31. lokakuuta 2007. Levyllä vierailivat muun muassa Asa ja Sami Saari, ja siltä julkaistiin singlet "Ovet paukkuu" ja "Häivytään". Tunne Productions Oy:n Jaakko Manninen ja Kusti Manninen tekivät musiikkivideot molempiin kappaleisiin. *E.L.A.*-levyn myötä alkaneella kiertueella Elastisella oli mukana taustayhtye The E.L.A. Band sekä myös aiemmin tuplaajana ollut Timo Pieni Huijaus.

Kiertue päättyi kesällä 2008, minkä jälkeen Elastinen vetäytyi soolouralta ja jatkoi Iso H:n kanssa Fintelligensissä. Fintelligensin neljännen studioalbumin single "Hoida homma" julkaistiin heinäkuussa 2008. Saman vuoden syksynä julkaistiin vielä toinen single "Määränpää", jolla vieraili Lauri Tähkä. Neljäs albumi *Lisää* julkaistiin marraskuussa 2008. Vuoden 2009 Fintelligens keikkaili ja teki viidettä albumiaan, jonka ensimmäinen single "Mikä boogie" sai ensisoittonsa joulukuussa 2009. Viides albumi *Mun tie tai maantie* julkaistiin helmikuussa 2010. Fintelligensin kuudes ja toistaiseksi viimeinen albumi *Täytyy tuntuu* julkaistiin kesällä 2011.

Elastinen julkaisi ensimmäisen singlen "Iisii" neljänneltä sooloalbumiltaan 13. helmikuuta 2013. Albumi *Joka päivä koko päivä* julkaistiin 26. huhtikuuta.

Vuonna 2015 Elastinen julkaisi albumin *Iso kuva*, jonka menestynein single oli "Eteen ja ylös".

Elastinen on tuottanut uransa aikana lukuisia hittikappaleita myös monelle muulle artistille, esimerkiksi Kapasiteettiyksikölle, Illille ja Asalle. Hän on myös vieraillut muun muassa Daruden, Brandonin, Jonnan, Redraman, Cheekin, Tommy Teen, Beats and Stylesin ja XL5:n albumeilla. Hän on myös ollut sanoittamassa yhtä Anna Abreun kappaletta.

Televisio
---------

Elastinen toimi *Idols*-laulukilpailun Rovaniemen koelauluissa vierailevana tuomarina helmikuussa 2011. Lisäksi hän toimi yhtenä neljästä tuomarista 31. joulukuuta 2011 alkaneessa *The Voice of Finland* -ohjelmassa. Hänet nähtiin myös ohjelman 4. tammikuuta 2013 alkaneella toisella kaudella. Keväällä 2023 Elastinen palasi takaisin tähtivalmentajaksi.

Syksyllä 2013 Elastinen tuomaroi *The Voice Kids* -laulukilpailua yhdessä Mira Luodin ja Krista Siegfridsin kanssa.

Vuonna 2014 hän oli mukana *Vain elämää* -televisiosarjan kolmannella kaudella.

Maaliskuussa 2016 MTV3:lla alkoi *Elastinen feat.* -musiikkiviihdeohjelma, jossa Elastinen teki jokaisessa jaksossa vieraana olevan artistin kanssa yhden uuden kappaleen. Ohjelman päätteeksi kappaleista julkaistiin samanniminen albumi. Ohjelmassa vieraili muun muassa Hector, Lauri Tähkä, Anssi Kela ja Robin.

Vuonna 2019 Elastinen oli mukana *Vain elämää* -televisiosarjan kymmenennellä kaudella.

Yksityiselämä
-------------

Elastinen harrastaa kuntosalilla käyntiä ja akrobatiaa. Hänen ruokavalionsa on mukaillut paleoruokavaliota, jota hän ei kuitenkaan noudata enää. Hän kihlautui kesällä 2016 Riina-nimisen naisen kanssa ja avioitui 2. syyskuuta 2017.
Elastinen ilmoitti vuonna 2017 Instagram-tilillään jäävänsä toistaiseksi julkisuudesta tulevan isyyden takia. Elastiselle syntyi poika helmikuussa 2017, tytär helmikuussa 2019 ja kolmas lapsi tammikuussa 2022.

Julkaisut
---------

*Pääartikkeli: Elastisen diskografia*
*Katso myös: Luettelo Elastisen tuottamista kappaleista*
* *Elaksis Kivi* (2004)
* *Anna soida* (2006)
* *E.L.A.* (2007)
* *Joka päivä koko päivä* (2013)
* *Iso kuva* (2015)
* *Elastinen feat.* (2016)
* *Uusia muistoi* (2020)

Dubbaukset
----------

*Pääartikkeli: Ääninäyttelijäroolit ovat omassa luettelossaan.*

Lähteet
-------

* Alanko Terp, Silas Petri: *Neljäs sukupolvi – Suomalainen rock nyt*. Johnny Kniga, 2006. ISBN 951-0-31764-0.
* Elastinen.com
* Rähinä Records

### Viitteet

1. ↑  Alanko Tero, Silas Petri, Neljäs sukupolvi – Suomalainen rock nyt, Johnny Kniga, 2006, sivut 155–164
2. ↑  Elastinen tuottajana *Discogs.com*. Viitattu 4.2.2018.
3. ↑  Elastinen vierailevana artistina *Discogs.com*. Viitattu 4.2.2018.
4. ↑  Mr. Perfect-kappaleen tekijätiedot *Fono.fi*. Viitattu 27.6.2016.
5. ↑  Elastisen Idols-pesti meni penkin alle
6. ↑  Sarianne Tähtivaara: Elastinen palaa TVOF-valmentajaksi vuosien jälkeen – Anna Puu paljastaa, miten muutos vaikutti tv-kulisseissa *Ilta-Sanomat*.  27.1.2023. Viitattu 26.2.2023.
7. ↑  Nämä tähdet ovat mukana lasten uudessa laulukisassa *Iltalehti*.  6.3.2013. Viitattu 8.3.2013.
8. ↑  Tässä on kolmannen kauden uskomaton Vain elämää -artistikattaus!
9. ↑  Tämä jännä ruokavalio on Elastisen kropan salaisuus *Iltalehti*.  12.3.2013.  Arkistoitu 16.5.2013. Viitattu 23.4.2013.
10. ↑
11. ↑  Seiska: Yllätyskihlat! Elastisen sormessa koreilee kihlasormus *iltalehti.fi*. Viitattu 31.7.2016.
12. ↑  Seiska: Elastinen naimisiin tänä viikonloppuna *iltalehti.fi*. Viitattu 3.9.2017.
13. ↑  Elastinen sanoo instagramissa: Isoimmat muutokset ja hienoimmat hommat lähestyvät... *instagram.com*. Viitattu 3.2.2017.
14. ↑  Elastinen jännittää lähestyvää synnytystä: "Toivottavasti saadaan tämä gaala hoidettua"  4.2.2017. Alma Media. Viitattu 4.2.2018.
15. ↑  Iskelmä: Elastinen perui keikkansa Iskelmä-gaalassa - toisen lapsen synnytys käynnistyi *www.iltalehti.fi*. Viitattu 15.2.2019.
16. ↑  Elastisen ja Riina-vaimon vauva syntyi: "Elämälle kiitos" *www.iltalehti.fi*. Viitattu 26.1.2022.

Aiheesta muualla
----------------

* Kuvia tai muita tiedostoja aiheesta **Elastinen** Wikimedia Commonsissa

* Elastinen Myspacessa (englanniksi)
* Elastinen – Official Mobile Blog (Arkistoitu – Internet Archive)
* Elastinen Meteli.net-sivustolla
* Ylen Elävä arkisto: 16-vuotias Elastinen tanssii rasismia vastaan (1997)
* Ylen Elävä arkisto: Elastinen hiphop-artisti (2004)
* Elastinen Last.fm:ssä (englanniksi)
* Elastinen lauluntekijänä – Fono.fi

|  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Elastinen |
| --- |
|  |
| Studioalbumit | 
* *Elaksis Kivi*
* *Anna soida*
* *E.L.A.*
* *Joka päivä koko päivä*
* *Iso kuva*
* *Elastinen feat.*
* *Uusia muistoi*

 |  |
|  |
| Livealbumit | *Rauhassa* |
|  |
| Mixtapet | *E.T.T.E.* |
|  |
| Singlet | 
* "Syljen"
* "Bäkkiin Stadiin"
* "Anna soida"
* "Päivä kerrallaan"
* "Ovet paukkuu"
* "Häivytään"
* "Iisii"
* "Hallussa"
* "Kerrankin"
* "Uus"
* "Naurava kulkuri"
* "Peggy"
* "Eteen ja ylös"
* "Super"
* "Koko yö"
* "Vahva"
* "Lempo"
* "Stadi on niin snadi"
* "AAAA"
* "Oota mua"
* "Täytyy jaksaa"
* "Voitais välillä elää"
* "Kesä '99"
* "Tarpeeks täydellinen"
* "En tunne sua"
* "Parasta aikaa"
* "Peili"
* "Näköala"
* "Supervoimii"
* "Loppuun asti"
* "Sua seuraa aurinko"
* "Keinutaan"
* "Älä droppaa mun tunnelmaa"
* "Faija"
* "Morsian"
* "Toiset Kundit"
* "Kunnian miehiä"
* "Pilasit mun elämän"
* "Totuutta ja tehtävää"
* "Tip Tap"
* "Varpunen jouluaamuna"
* "Jouluks himaan"
* "Epäröimättä hetkeekään"
* "Mähän sanoin"
* "Suutele suulle"
* "Hetken tässä kaikes on järkee"
* "Tänään Lähden"
* "Pimee"

 |
|  |
| Mukana | 
* "Ei heru"
* "Laatuaikaa"
* "You Got the Light"
* "Pojat on poikii"
* "Kunnon mestaan vetää"
* "Jos mä oisin sun mies"

 |
|  |
| Muut artikkelit | 
* Diskografia
* Rähinä Records
* Fintelligens

 |

 |


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz

 |
|  |
| Henkilöt | 
* Yle

 |
|  |
| Muut | 
* Europeana

 |

 |